**Kjell Billing** (født 1942) er en norsk filmskaper og den første lederen i Norske Filmklubbers Forbund. Han ble senere Cinemateket i Oslos første leder.

Skuespiller
-----------

I 1967 hadde regissøren Arild Kristo premiere på en kortfilm han kalte *Kristoball*. Filmen var 11 minutter lang, og hadde en nærmest surrealistisk form. Den handlet om en ung regissør som strevde med å få filmen sin ferdig, hvorpå produsentene kidnappet ham og sperret ham inne på klipperommet. Kjell Billing, Ed Epstein, Bredo Greve og Arild Kristo selv medvirket på lerretet, og i tillegg til å ha regien hadde Kristo skrevet manuset til filmen.

I 2014 spilte Billing hovedrollen i kortfilmen *Sludd*, som ble regissert av Qaiser Shah. De andre rollene i filmen ble spilt av Lisa Loven Kongsli, Birgitte Larsen, Audun Meling, Kyrre Haugen Sydness og Rune Temte.

Filmklubbleder
--------------

Billing var tidlig engasjert i Oslo Filmklubb, som ble startet i 1960 som en av landets første filmklubber. I forbindelse med den såkalte «Palassrevolusjonen» i Oslo Filmklubb i 1966 stilte Billing til valg til vervet som klubbens formann. Etter et omvalg ble Billing valgt til formann på en ekstraordinær generalforsamling. Det nye styrets øvrige medlemmer var Bredo Greve, Helge Tolleshaug, Sylvi Kalmar, Pål Bang-Hansen og Knut Andersen. Den 12. oktober 1968 ble det holdt konstituerende møte i Norske Filmklubbers Forbund, og Kjell Billing ble på dette møtet valgt til formann i det nye forbundet.

Filmskaper
----------

Sammen med Bredo Greve skrev Kjell Billing manus til kortfilmen *Operasjon Blodsprøyt*, som Greve regisserte. Filmen hadde premiere i 1966, og var en sterk kritikk av krigens grusomheter. Den ble mye vist på Club 7 i de påfølgende årene.

I dokumentaren *Svalbard er mitt hjem* fortalte Kjell Billing historien til fangstmannen Fredrik Rubach fra Harstad. Opptakene ble gjort mens Rubach tilbragte sin 34. vinter på Svalbard; filmen hadde premiere i 1974. Billing var manusforfatter, regissør og filmklipper, og fotograf var Erling Thurmann-Andersen. Han laget senere en dokumentar om Vidaråsen i Vestfold; kortfilmen *Vidaråsen Landsby* deltok på den nordiske filmfestivalen i Lübeck i 1975, samtidig som Anja Breiens *Hustruer* deltok i festivalens spillefilmprogram.

I 1973 eller 1975 – kildene er motstridende om årstallet – hadde hans kortfilm *Erfaringer*, også kalt *Spilledåsen*, premiere. Billing hadde skrevet filmens manus, regisserte og klippet. Fred Sassebo var filmens fotograf. Filmen handlet om en families flytting fra en fjellgård ned til bygda i dalen, fortalt fra den yngste sønnens perspektiv. I 1978 hadde han en ny kortfilm klar for visning; barnefilmen *Ole Anders, Marikken og Espen*. Den handler om tre barn som går seg bort i leting etter dragen sin. En snill mann på en bilkirkegård hjelper dem å finne veien hjem igjen.

I 1979 startet et nytt, statlig forvaltningsorgan, Filmgruppe 1, opp i Nord-Norge, med Kjell Billing som organets første leder. Filmgruppe 1 skulle gjøre det lettere for filmfolk å skape film i sjangre utenfor «mainstream», og bidra til at offentlige midler til filmproduksjon skulle distribueres gjennom flere kanaler.

I 1982 eller 1983 kom kortfilmen *Drømmen er en yankee car*, en åtte minutter lang filmatisk beskrivelse av det såkalte amcar-miljøet i Norge. Billing var filmens regissør og filmklipper, mens Kjell Thon var fotograf.

Leder for Cinemateket
---------------------

Billing var leder for Cinemateket i Oslo fra 1984 til 2002.

Filmografi
----------

* 1966: *Operasjon Blodsprøyt*; kortfilm
* 1967: *Kristoball*; kortfilm

* 1973: *Svalbard er mitt hjem*; dokumentar (27 min.)
* 1973 eller 1975: *Erfaringer* eller *Spilledåsen*; novellefilm (31 min.)
* 1975: *Vidaråsen Landsby*; dokumentar
* 1978: *Ole Anders, Marikken og Espen*, kortfilm for barn (20 min.)
* 1982/1983: *Drømmen er en yankee car*; kortfilm (8 min.)
* 2014: *Sludd*; kortfilm

Referanser
----------

1. 1 2 3  Norsk filmklubbforbund (1993). *Filmklubb for alltid: glimt fra filmklubbenes historie*. Oslo: Norsk filmklubbforbund. ISBN 9788290738094.
2. ↑  «NRK TV – På kino» **(norsk)**. 2. april 1996. Besøkt 21. april 2019. «Kjell Billing om filmer på Cinemateket»
3. 1 2  Værsågod (21. april 2019). «Foredrag om Ingmar Bergman». *Cinemateket*. Besøkt 21. april 2019. «Denne kvelden inviterer vi til et foredrag om Ingmar Bergman. Da vil Kjell Billing, tidligere cinematekleder og en anerkjent foredragsholder, se på utvalgte aspekter ved Bergmans filmkunst, med særskilt fokus på filmstil, regigrep og noen fremtredende tematiske særtrekk. (---) Kjell Billing er kjent som en svært kunnskapsrik og engasjerende foredragsholder. Han var leder for Cinemateket i perioden 1984 - 2002.»
4. ↑  Hanche, Øivind; Lund, Christian; Norsk filminstitutt (1996). *100 filmer 100 år: 100 kortfilmer fra Norsk filminstitutt*. Oslo: Norsk filminstitutt. ISBN 9788290463637.
5. ↑  «Sludd». Besøkt 21. april 2019.
6. ↑  Førland, Tor Egil (1998). *Club 7*. Pax forlag.
7. 1 2  Mortensen, Raymond; Nordnorsk filmforum. «Nordnorsk filmkatalog». Nordnorsk filmforum. Besøkt 21. april 2019.
8. ↑  Hetland, Sigurd Moe; Nordische Filmtage Lübeck (2000). *Norge i Lübeck: norske filmer ved Nordische Filmtage 1956-1999*. Oslo: S.M. Hetland.
9. 1 2 3  Norsk filmklubbforbund (1986). «Kortfilmkatalog». Norsk filmklubbforbund. Besøkt 21. april 2019.
10. 1 2  Norsk barnefilmnemnd; Norsk filminstitutt (1988). «Norwegian children's films 1950-1987 =: Norske barnefilmer 1950-1987». Norwegian Children's Films Association. Besøkt 21. april 2019.
11. ↑  Barnefilmseminaret i Skien (1981). «Barnefilm i dag barnefilm i morgen?: rapport fra Barnefilmseminaret i Skien 1981». Barnefilmseminaret i Skien. Besøkt 21. april 2019.
12. ↑  Andersen, Knut; Lian, Vigdis; Pannaggi, Tito; Hansen, Karin Synnøve; Norsk filminstitutt (2001). *Nording sørpå*. Oslo: Norsk filminstitutt. ISBN 9788280250025.

Eksterne lenker
---------------

* (en) Kjell Billing på Internet Movie Database Rediger på Wikidata

* (en) Kjell Billing hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF
 |